CELEX: 62020TN0358
Language: el
Date: 2020-06-11 00:00:00
Title: Υπόθεση T-358/20: Αγωγή της 11ης Ιουνίου 2020 — Net Technologies Finland κατά REA

24.8.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 279/42
            
         
      Αγωγή της 11ης Ιουνίου 2020 — Net Technologies Finland κατά REA
      (Υπόθεση T-358/20)
      (2020/C 279/56)
      Γλώσσα διαδικασίας: η αγγλική
      
         Διάδικοι
      
      
         Ενάγουσα: Net Technologies Finland Oy (Ελσίνκι, Φινλανδία) (εκπρόσωποι: Σ. Παππάς και N. Κυριαζοπούλου, δικηγόροι)
      
         Εναγόμενος: Εκτελεστικός Οργανισμός Έρευνας
      
         Αιτήματα
      
      Η ενάγουσα ζητεί από το Γενικό Δικαστήριο:
      
                  —
               
               
                  να κρίνει ότι i) ο Εκτελεστικός Οργανισμός Έρευνας παρέβη τις συμβατικές υποχρεώσεις που υπέχει από τη συμφωνία επιχορήγησης FP7-SEC-2012-312484, η οποία συνήφθη στο πλαίσιο του έβδομου προγράμματος-πλαισίου δραστηριοτήτων έρευνας, τεχνολογικής ανάπτυξης και επίδειξης, ii) το αίτημα που διατυπώνεται στα χρεωστικά σημειώματα αριθ. 3242005872, σχετικά με την επιστροφή 171 342,97 ευρώ ως ποσού αδικαιολόγητης συνεισφοράς, και αριθ. 3242005825, σχετικά με την επιστροφή 17 134,30 ευρώ ως ποσού κατ’ αποκοπήν αποζημίωσης, είναι αβάσιμο, και iii) οι αντίστοιχες δαπάνες για τους εσωτερικούς συμβούλους είναι επιλέξιμες· και,
               
            
                  —
               
               
                  να καταδικάσει τον εναγόμενο στα δικαστικά έξοδά του καθώς και στα δικαστικά έξοδα της ενάγουσας στην παρούσα δίκη.
               
            
         Λόγοι και κύρια επιχειρήματα
      
      Προς στήριξη της αγωγής της, η ενάγουσα προβάλλει τους ακόλουθους λόγους.
      
                  1.
               
               
                  Με τον πρώτο λόγο προβάλλεται ότι ο REA ερμήνευσε εσφαλμένως τις διατάξεις σχετικά με την επιλεξιμότητα των δαπανών και δεν εκπλήρωσε τις συμβατικές υποχρεώσεις του, καθόσον εξέδωσε τα επίμαχα χρεωστικά σημειώματα, για τον λόγο ότι οι δαπάνες για εσωτερικούς συμβούλους πληρούσαν τα καθοριζόμενα στη συμφωνία επιχορήγησης κριτήρια επιλεξιμότητας και, επομένως, δεν γεννούν αξίωση επιστροφής.
               
            
                  2.
               
               
                  Με τον δεύτερο λόγο προβάλλεται ότι ο REA δεν εκτέλεσε καλόπιστα τη σύμβαση.
               
            
                  3.
               
               
                  Με τον τρίτο λόγο προβάλλεται ότι ο REA παραβίασε την αρχή της αναλογικότητας.